Komisjoni aruanne Nõukogule ja Euroopa Parlamendile Euroopa Parlamendi ja Nõukogu määruse (EÜ) nr 450/2003 rakendamise kohta /* KOM/2004/0833 lõplik */





Brüssel 27.12.2004 KOM(2004)833 lõplik KOMISJONI ARUANNE NÕUKOGULE JA EUROOPA PARLAMENDILE Euroopa Parlamendi ja nõukogu määruse (EÜ) nr 450/2003 rakendamise kohta 1. Sissejuhatus Eurotsoonis peetakse tööjõukulusid üldiselt üheks inflatsiooni peamiseks allikaks. Sellepärast peab komisjon õigeaegset tööjõukuluindeksit äärmiselt tähtsaks Euroopa Keskpanga jaoks inflatsiooni jälgimisel ja sotsiaalsete partnerite jaoks palgakokkulepete saavutamisel. Tööjõukuluindeksit käsitlev Euroopa Parlamendi ja nõukogu 27. veebruari 2003. aasta määrus (EÜ) nr 450/2003 loob ühise raamistiku võrreldavate tööjõukuluindeksite väljatöötamiseks, edastamiseks ja hindamiseks ühenduses (ELT L 69, 13.3.2003, lk 1). Pärast määruse kinnitamist on liikmesriigid alustanud selle nõuete rakendamist. Enamik liikmesriike jätkas Eurostati poolt juba mitme aasta jooksul levitatud ajutiste indeksisarjade edasiarendamist lõplikeks indeksiteks, samas kui teised riigid hakkasid kaaluma võimalikke alternatiivseid lähenemisi. Mõne riigi jaoks oli see esimene kord, kui nad pidid hakkama välja töötama tööjõukuluindeksit. Nimetatud määruse artiklis 13 sätestatakse kahe aasta aruanded määruse rakendamise kohta. Esimene selline aruanne, mis on sätestatud määruse artikli 13 viimases lauses, käsitleb ainult liikmesriikide poolt määruse kohaldamise ettevalmistamiseks läbiviidud tegevusi. 2. Üleminekuperioodid Järgnevas tabelis on näidatud liikmesriigid ja üleminekuperioodid (kuni juunini 2005), mis neile võimaldati 1996. aastast tänaseni ulatuvate tööjõukuluindeksite sarjade esitamiseks. Üleminekuperioodid kehtivad kas ainult üksikute aspektide või indeksi täieliku kohaldamise suhtes. Liikmesriik | Üleminekuperiood hõlmab | Belgia | - 70päevane üleminekuperiood - Tööjõukulutused töötatud tunni kohta | Saksamaa | NACE jaod H, I ja K | Kreeka | Kõik sätted | Hispaania | 70päevane üleminekuperiood | Prantsusmaa | Kõik sätted | Iirimaa | Kõik sätted | Itaalia | - Tööandjate sotsiaalmaksed pluss tööandja makstud maksud miinus saadud toetused - Maksude ja toetuste väljajätmine (D4 ja D5) | Luxembourg | Kõik sätted | Holland | - Tagasiulatuvad andmed 1996–2002 - Tööandjate sotsiaalmaksed pluss tööandja makstud maksud miinus saadud toetused - Maksude ja toetuste väljajätmine (D4 ja D5) | Austria | NACE jaod G, H, I, J ja K | Soome | Kõik sätted | Rootsi | Kõik sätted | Ühendkuningriik | - Põhja-Iirimaa sissearvamine - Alla 20 töötajaga üksuste sissearvamine - Tööpäevade korrigeerimine | 3. Liikmesriikide poolt rakendatud meetmed kuni 2004. aasta oktoobrini Kõiki määruse täielikuks täitmiseks vajalikke meetmeid on kohustunud rakendama järgmised riigid: Tšehhi Vabariik, Taani, Leedu, Ungari, Poola ja Slovaki Vabariik. Teine liikmesriikide rühm rakendab määrust täielikult, välja arvatud punktid, mille kohta kehtib üleminekuperiood. Sellesse rühma kuuluvad Saksamaa, Hispaania, Holland ja Austria. Muude riikide puhul on olukord järgmine: Belgia Ette on valmistatud osaliselt kattuv ajutine indeks, kusjuures kasutatakse olemasolevaid andmeallikaid. Need sarjad on kättesaadavad aastate 1996 – 2002 kohta. Eesti Tööjõukuluindeks on rakendatud osaliselt. Definitsioonid, kontseptsioonid ja punktide ulatus vastavad määrusele. Puuduvad tagasiulatuvad andmed aastate 1996 kuni 2002 kohta, samuti ka tööpäevade ja hooajaliste korrektiividega sarjad. Kreeka Üleminekuperiood kuni 2005. aasta juunini indeksi täielikuks rakendamiseks. Ajutine indeks on väljatöötamisel. Kvartaalsel tööjõuuuringul ja mitmeaastasel tööjõukulutuste uuringul põhinev koostamismeetod on viinud ajutise indeksi väljatöötamiseni, mis on valideerimisel meetodite ja vastuvõetavuse osas. Prantsusmaa Üleminekuperiood kuni 2005. aasta juunini indeksi täielikuks rakendamiseks. Ajutine indeks, mis järgib osaliselt määruse kontseptsioone, on saadaval alates 1996. aastast. 2003. ja 2004. aastal on läbi viidud rida metodoloogilisi uuringuid ja simulatsioone, et testida lõpliku indeksi koostamise meetodeid. Iirimaa Üleminekuperiood kuni 2005. aasta juunini indeksi täielikuks rakendamiseks. Ette on valmistatud osalise ulatusega ajutine indeks, kasutades olemasolevaid andmeallikaid. Need sarjad on kättesaadavad aastate 1996 – 2002 kohta. Itaalia Tööjõukuluindeks on rakendatud osaliselt. Indeksi nimetaja, st töötatud tunnid, on käesoleval ajal töötajate koguarv, mis on väljendatud täistööajaga töötajate ekvivalendina. 70päevast perioodi ei järgita veel ning tööpäevade ja hooajaliste korrektiividega sarjad pole kättesaadavad. Küpros Ajutine indeks on väljatöötamisel. 2002.–2003. aastal viidi läbi katseuuring kvartaalse informatsiooni saamiseks otse ettevõtetelt. Tulemused ei olnud kõigis aspektides rahuldavad, käesoleval ajal viiakse läbi mitmeid uuringuid olemasolevate andmeallikate kohta. Läti Tööjõukuluindeks on rakendatud osaliselt. Definitsioonid, kontseptsioonid ja punktide ulatus vastavad määrusele. Tagasiulatuvad andmed puuduvad ainult 1996. aasta kohta. Luksemburg Üleminekuperiood kuni 2005. aasta juunini indeksi täielikuks rakendamiseks. Ajutine indeks, mis järgib osaliselt määruse kontseptsioone, on saadaval alates 1996. aastast. 2003. ja 2004. aastal on läbi viidud rida metodoloogilisi uuringuid ja simulatsioone lõpliku indeksi koostamismeetodite testimiseks. Malta Ajutine indeks on väljatöötamisel. Viiakse läbi mitmeid uuringuid olemasolevate andmeallikate kohta. Poola Ajutine indeks, mis järgib osaliselt määruse kontseptsioone, on saadaval alates 1996. aastast. Indeksisarjad ei ole rühmitatud vastavalt nõuetele majandustegevuse ega tööpäevade alusel ja hooajaliste korrektiividega indeksisarjad pole kättesaadavad. Sloveenia Tööjõukuluindeks on rakendatud osaliselt. Definitsioonid, kontseptsioonid ja punktide ulatus vastab määrusele. Tööpäevade ja hooajaliste korrektiividega sarjad pole kättesaadaval. Soome Üleminekuperiood kuni 2005. aasta juunini indeksi täielikuks rakendamiseks. Ajutine indeks, mis järgib osaliselt määruse kontseptsioone, on saadaval alates 1996. aastast. 2003. ja 2004. aastal viidi läbi rida metodoloogilisi uuringuid ja simulatsioone lõpliku indeksi koostamismeetodite testimiseks. Rootsi Üleminekuperiood kuni 2005. aasta juunini indeksi täielikuks rakendamiseks. Ajutine indeks, mis järgib osaliselt määruse kontseptsioone, on saadaval alates 1996. aastast. 2003. ja 2004. aastal viidi läbi rida metodoloogilisi uuringuid ja simulatsioone lõpliku indeksi koostamismeetodite testimiseks. Ühendkuningriik Ajutine indeks, mis järgib osaliselt määruse kontseptsioone, on saadaval alates 1996. aastast. Indeksisarjad ei ole rühmitatud nõutava majandustegevuse alusel ning tööpäevade ja hooajaliste korrektiividega indeksisarjad pole kättesaadaval. Kõiki liikmesriike kutsutakse üles esitama detailsemaid aruandeid oma rakendustegevuse kohta. Olemasolev informatsioon on lisatud käesolevale aruandele. 4. Euroopa Komisjoni (Eurostati) täiendavad meetmed Alates määruse (EÜ) 450/2003 jõustumisest on Eurostat andnud riikidele edasisi juhiseid põhimetoodika ja andmete edastamise kohta. Rakendusmäärus võeti komisjoni poolt vastu 2003. aasta juulis (EÜ 1216/2003, ELT L 169, 8.7.2003, lk 37), selles sätestati detailsemalt indeksi edastamisega seotud menetlused, konkreetsed (hooajaliselt ehtavad) korrigeerimised ja kvaliteediaruannete sisu. Eurostat on valmistanud ette andmebaasi ja andmete edastamise vahendid, et saada, kinnitada, töödelda, säilitada ja jaotada tööjõukuluindeksi andmeid õigeaegselt. Need protsessid lõpetatakse ja hakkavad täielikult toimima 2005. aasta kevadel, kui viimased üleminekuperioodid on lõppenud ja kõik riigid edastavad määrusel põhinevaid indeksisarju. Samal ajal jätkab Eurostat määrusel põhinevate indeksisarjade või ajutiste indeksisarjade vastuvõtmist ja levitamist sõltuvalt liikmesriikide rakendamisolukorrast. 5. Kokkuvõte Kümme liikmesriiki täidavad määrust täielikult; neli neist on teatud rakendamisaspektide osas kokku leppinud üleminekukorras. Viisteist liikmesriiki on ikka veel määruse rakendamise ettevalmistusfaasis. Kuus neist on kokku leppinud üleminekukorras määruse täielikuks rakendamiseks. Määruse seni rakendamata punktid käsitlevad peamiselt andmete rühmitamist majandustegevuse alusel, tagasiulatuvaid andmeid ja sarjade (hooajalist) korrigeerimist. Indeksi väljatöötamine õigeaegselt 70 päeva jooksul nõuab ka väljatöötamisprotsessi kohandamist. Mõnes riigis on kõige sobivamate andmeallikate otsimine ja testimine alles käimas. LISA Siseriikliku rakendustegevuse üksikasjad Belgia Praegu olemasolevad andmed 1996. aasta esimesest kvartalist kuni 2002. aasta neljanda kvartalini ei põhine veel täielikult ühtlustatud metoodikal. Peamiseks probleemiks on põhimuutuja – nimetaja, st töötatud tundide hindamine. Haldusandmefailides sisalduv teave on väljendatud „täistööaja ekvivalentidena”, mitte tundide arvuna. Käimasoleva tegevuse eesmärk on suutlikkus hinnata kvartaalseid töötunde täpsemalt, et võtta kasutusele meetodid, mis vastavad rohkem teistes liikmesriikides kasutatavatele. Käesoleval ajal koostatakse ajutisi kvartaliindekseid 2003. ja 2004. aasta kohta. Tšehhi Vabariik Indeksid on ette valmistatud ranges kooskõlas õigusaktidega. Täieliku vastavuse saavutamiseks on siiski vaja arvutada indeks nii, et sellest on välja arvatud soodustused. Esialgne tegevus on juba edukalt käivitunud. Uus soodustuste muutuja lülitati ettevõtte aruande muutujate nimekirja 2003. aasta esimeses kvartalis. Tulemusi kontrollitakse, võrreldes vastavate aastaste arvudega igaaastases tööjõukulutuste uuringus. Tagasiulatuvate andmete väljaarvutamine 2003. aasta esimese kvartali eelse aja kohta ei ole võimalik. Kreeka Andmete kogumine töötatud tundide ja tööjõukulutuste kohta põhineb kvartaalsel valikuuringul, mis algab 2005. aastal ja hõlmab aastaid 2000 kuni 2004. Andmed aastate 1996–1999 kohta võivad põhineda halduslikel allikatel (sotsiaalkindlustusfondid) sõltuvalt käesoleval hetkel käimas oleva uuringu tulemustest. Hispaania Eelneva tegevuse saab kokku võtta järgmiselt: Aeg | Tegevus | 1998-1999 | Kvartaalsete tööjõukulutuste uuringu (QLCS) väljatöötamine | Jaanuar 2000 | Esimeste andmete kogumine QLCS jaoks | Märts 2002 | Varasemate palkade hindamine seostades QLCSi eelneva palgauuringu andmetega | Juuni 2002 | Tagasiulatuvate andmete hindamine muude tööjõukulutuste andmete jaoks | Detsember 2002 | Laspeyres’i valemi rakendamine | 2003 | Tööpäevade ja hooajaliste korrektiividega sarjade uuring ja rakendamine; ajutiste andmete kasutamise uuring nõutava 70päevase tähtaja jooksul; muudatuste uuring | Märts 2004 | Esimene andmete edastamine vastavalt määruse nõuetele, välja arvatud 70päevase edastamistähtaja eiramise korral | Alates 2002 | NACE jao L sisselülitamise teostatavusuuring | Prantsusmaa Hoolimata kehtivatest mööndustest saadab Prantsusmaa juba ajutisi andmeid, mis ulatuvad tagasi kuni 1996. aastani. Alates 2003. aastast on Prantsusmaa rakendanud sobivaid meetmeid indeksite kontseptuaalseks parandamiseks; nende meetmete hulka kuuluvad metodoloogilised uuringud, konkreetsete arvutitöövahendite väljatöötamine ja kõige sobivamate andmeallikate otsimine. 2004. aasta oktoobris olid informaatikavahendid enam-vähem valmis. Iirimaa Indeksid koostatakse osana kogu majandust haaravast uuest uuringust, mida nimetatakse teenistuse, töötundide ja tööjõukulutuste uuringuks (EHECS). Selle uue EHECSi rakendamise projekt on alanud. Esialgu kogutakse andmed 2004. aasta neljanda kvartali kohta NACE jagude – ehitus, hulgi- ja jaemüük ning finantsvahendus – kohta, uuringuankeedid väljastatakse 2005. aasta jaanuaris. Teised NACE jaod Cst kuni Oni haaratakse kaasa järk-järgult. EHECS on uuring posti teel, kusjuures tugevalt julgustatakse andmete esitamist elektroonilises vormis. Tagastatud ankeetidelt andmete saamiseks kasutatakse skaneerimistehnikat. Kuni selle uuringu läbiviimiseni edastab Iirimaa vanu indekseid. Nende kahe indeksi integreerimise meetodid edastatakse hilisemas staadiumis. Küpros On välja töötatud kvartaalne valikuuring andmete kogumiseks töötatud tundide ja tööjõukulutuste kohta, mis põhineb isiklikel intervjuudel viie ja enama töötajaga ettevõtetes. Saadud andmete kvaliteet osutus küllaltki heaks. Uuring tekitas siiski ettevõtete jaoks suure vastamiskoormuse ning osutus kulukaks ja aeganõudvaks, mis viis olulisele viivitusele andmete kogumises, töötlemises ja ettevalmistamises. Neil põhjustel tundub, et halduslike allikate kasutamine on kiirem võimalus, ja vähendab ühtlasi vastamiskoormust. Eri võimaluste uurimisel leiti, et parim kasutatav allikas on sotsiaalkindlustusameti register. Kuna sellel esineb seni probleeme, eriti seoses majandustegevuse klassifitseerimise ja ebaregulaarsete soodustuste õigeaegse andmisega, on Küprose statistikateenistus juba alustanud nende kahe puuduse parandamist nii palju kui võimalik. Esimesed tulemused aastate 2000–2003 kohta esitatakse oodatavalt enne 2004. aasta lõppu. Käesoleval hetkel jätkuvad uuringud, et leida parim viis tagasiulatuvate andmete arvutamiseks. Läti Läti andmed vastavad määrusele. Ainukeseks erandiks on tagasiulatuvad andmed 1996. aastani, kuna osa põhilistest allikandmetest, st erasektoris töötatud tundide arv ja mõned muud andmed, pole kättesaadavad. Ungari Olukord Ungaris vastab suures osas õigusaktide nõuetele. Erandite hulka kuulub ilma soodustusteta indeks, kuna informatsioon soodustuste kohta puudub 2002. aastale eelnenud aastate kohta. Indeksid põhinevad igakuistel lühiajalistel uuringutel, mis hõlmavad kõiki rohkem kui 49 töötajaga ettevõtteid ja 5 kuni 49 töötajaga ettevõtteid piisavas ulatuses (avalikke institutsioone on jälgitud täies ulatuses 1998. aastast alates) ning 2000. ja 1996. aastal toimunud tööjõukulutuste uuringutel. Lisaks kasutatakse teatud suhteid muude komponentide kui palgad hindamiseks täiendusena esmastest allikatest pärinevatele andmetele. Esimene kvaliteediaruanne saadeti 2004. aasta septembris. Poola Poola andmed esimese, teise ja kolmanda kvartali kohta edastatakse vastavalt õigusaktide nõuetele kuni 70 päeva jooksul, neljanda kvartali andmed saadetakse siiski 120 päeva pärast vaatlusperioodi. Metaandmed on välja töötatud vastavalt Rahvusvahelise Valuutafondi (IMF) SDDS formaadile. Sellega seotud kvaliteediaruanne on samuti kättesaadav. Portugal Portugali indeksid põhinevad mitmetel allikatel, millest peamine on uuring “Índice de Custo do Trabalho” (ICT). Kuna see oli esmalt välja töötatud tööjõuhinnaindeksi (LPI) arendamiseks ja rakendamiseks, tuli uuringut kohandada indeksite vajadustele. Uuriti ja testiti lisaandmeallikaid. Need uuringud näitasid, et rakendamine vastab määrusele 450/2003. Sloveenia Andmed Sloveenia kohta vastavad määrusele. Ainukeseks erandiks on hooajalised korrektiivid ja tööpäevade korrektiivid, mis on täielikult kättesaadaval 2005. aastal. Soome Üleminekuperioodi vältel on Soome Eurostatile edastanud 70päevase tähtajaga indeksisarju, mis ei vastanud täielikult määrusele. Väljatöötamismeetodid on nüüdseks täiustatud tagamaks määrusega nõutavaid üksikasju ja kvaliteeti, mida rakendatakse 2005. aasta algusest. Indeks hõlmab ka avaliku sektori tegevust. Ühendkuningriik Ühendkuningriik esitab praegusel ajal ajutisi sarju, mis ei vasta täielikult määrusele. Uued määrusel põhinevad sarjad on välja töötatud ja neid hakatakse avaldatama ning regulaarselt Eurostatile edastama alates 2005. aastast. 2004. aasta lõpuks loodab Ühendkuningriik muuta kättesaadavaks järjepidevad tagasiulatuvad määrusel põhinevad sarjad kuni 2000. aasta esimese kvartalini. Need seostatakse käesolevate ajutiste sarjadega, et esitada tagasiulatuvaid sarju kuni 1996. aasta esimese kvartalini.